
# Минтимер Шәймиев Малайзиянең элеккеге Премьер-министры Махатхир Мөхәмәд белән очрашты

*28.06.2010*Бүген Казан Кремлендә Татарстан Республикасы Дәүләт киңәшчесе Минтимер Шәймиев Россия Финанс–сәнәгать ассоциациясе төркемнәре президенты Олег Сосковец белән очрашты.


Очрашуда республика компанияләренең Россия Финанс–сәнәгать төркемнәре ассоциациясе белән хезмәттәшлек итү мәсьәләләре буенча фикер алыштылар. Очрашуда ТР Премьер-министрының беренче урынбасары Равил Моратов та катнашты.


Соңрак Минтимер Шәймиев Малайзиянең элеккеге Премьер-министры доктор Махатхир Мөхәмәдне кабул итте.


Махатхир Мөхәмәд 1981 елдан алып 2003 елга кадәр Малайзиянең Премьер-министры булып эшләде. Ул Минтимер Шәймиев белән 1997 елда Татарстанның беренче Президентының Малайзиягә рәсми визиты вакытындагы хатирәләр белән уртаклашты.


М.Шәймиев доктор Мөхәмәдкә республикага визиты өчен рәхмәт белдерде. “Дөнья күләмендә сәясәт белән шөгыльләнүегезне дәвам итүегез хөрмәт уята. Бүген дөньяда катлаулы икътисади, сәяси процесслар бара, кешеләр Сезнең киңәшләрегезгә һәм Сезнең ярдәмегезгә мохтаҗ, - дип билгеләп үтте ТР Дәүләт киңәшчесе.


Махатхир Мөхәмәд хәзерге вакытта мәкаләләр, китаплар язуын һәм дөнья буйлап йөреп лекцияләр укуын белдерде. “Хәзер Татарстан белән кызыксыну артты, минем барысын да үз күзләрем белән күрәсем килде”, – диде ул.


Очрашуда ТР Президентынң Тышкы элемтәләр департаменты директоры – ТР Президентының халыкара мәсьәләләр буенча ярдәмчесе Тимур Акулов катнашты.

*"Татар-информ" мәгълүмат агентлыгы.*
Минтимер Шәймиев Малайзиянең элеккеге Премьер-министры Махатхир Мөхәмәд белән очрашты